****

# Grad Zagreb

Na temelju članka 7. Pravilnika o dodjeli financijskih potpora za poticanje turizma u Gradu Zagrebu (Službeni glasnik Grada Zagreba 6/15, 2/16 i 3/17) raspisuje

**Gradsko poglavarstvo Grada Zagreba**

|  |
| --- |
| **Javni natječaj za dodjelu financijskih potpora za poticanje razvoja turizma u Gradu Zagrebu** |

|  |
| --- |
| **I. PREDMET JAVNOG NATJEČAJA** |

Predmet ovog Javnog natječaja je prikupljanje prijava za dodjelu financijskih potpora za poticanje turizma u Gradu Zagrebu.

|  |
| --- |
| **II. KORISNICI POTPORA** |

Korisnici potpora su:

* mikro, mala i srednja trgovačka društva,
* obrti,
* zadruge,
* djelatnosti slobodnih zanimanja i
* fizičke osobe koje mogu obavljati ugostiteljsku djelatnost i pružati usluge u turizmu sukladno Zakonu o ugostiteljskoj djelatnosti i Zakonu o pružanju usluga u turizmu.

Korisnici potpora moraju imati sjedište na području Grada Zagreba.

Iznimno korisnici mogu imati sjedište izvan područja Grada Zagreba, a ulažu na području Grada Zagreba i imaju ili planiraju zaposliti najmanje dva radnika sa prebivalištem u Gradu Zagrebu.

|  |
| --- |
| **III. NAMJENA KORIŠTENJA POTPORA** |

Razvoju turizma i obogaćivanju turističke ponude doprinose:

* inovacije u turizmu,
* razvoj turističkih proizvoda (zdravstveni, kulturni, poslovni, ciklo, eno, gastro, sportski, pustolovni i dr.),
* unapređenje kvalitete obiteljskog smještaja kroz promociju i brendiranje,
* događanja (kulturna, zabavna, sportska, eno, gastro i dr.),
* edukacije kadrova u turizmu i ugostiteljstvu te
* drugi programi/projekti značajni za razvoj turizma i obogaćivanje turističke ponude u gradu Zagrebu.

Potpore se dodjeljuju za sufinanciranje troškova programa/projekata:

* unapređenja ukupne turističke ponude inovativnim proizvodima i uslugama,
* koji doprinose stvaranju novih ili razvoju postojećih turističkih proizvoda,
* organizacije događanja (najam prostora, najam i nabava opreme i materijala vezanih za organizaciju i dr.),
* brendiranja i promocije prijavljenog programa/projekta,
* realizacije drugih programa/projekata koji doprinose poticanju razvoja turizma i obogaćivanju turističke ponude Grada Zagreba.

Pravo na korištenje potpora ostvaruje se za 2017. godinu.

Potpore se neće dodjeljivati za sufinanciranje troškova redovitog poslovanja, poreza, troškova autorskog djela, troškova ugovora o djelu, poklona i ostalih troškova koji nisu vezani za realizaciju prijavljenog projekta.

|  |
| --- |
| **IV. KRITERIJI ZA DODJELU POTPORA** |

Podnositelj prijave može ostvariti maksimalno 70 bodova po prijavljenom projektu/programu.

|  |  |  |
| --- | --- | --- |
| 1. | **Doprinos prijavljenog programa/projekta razvoju turizma** (dosadašnji i očekivani broj turista/ posjetitelja, dosadašnja postignuća prijavitelja programa/projekta i dr.) | najviše 15 bodova |
| 2. | **Karakter prijavljenog programa/projekta:**   * međunarodni (u organizaciji i/ili provedbi programa/projekta sudjeluju osobe ili tvrtke iz inozemstva), * nacionalni (u organizaciji i/ili provedbi programa/projekta sudjeluju osobe ili tvrtke iz Hrvatske), * lokalni (u organizaciji i/ili provedbi sudjeluju osobe ili tvrtke iz Zagreba) | 15 bodova  10 bodova  5 bodova |
| 3. | **Inovativnost, kreativnost, originalnost** | najviše 10 bodova |
| 4. | **Interes turističkog tržišta za predloženi program/projekt** (predugovor, ugovor, interes agencija, rezervacije, kotizacije i dr.) | najviše 15 bodova |
| 5. | **Sudjelovanje drugih subjekata u financiranju programa/projekta i procjena održivosti samog programa/projekta:**   * financijski podupiru tri ili više subjekata javnog i privatnog sektora, * financijski podupiru jedan ili dva subjekta javnog i privatnog sektora | 15 bodova  10 bodova |

|  |
| --- |
| **V. VISINA POTPORE** |

Visina potpore ovisi o ukupno utvrđenom broju bodova prema kriterijima iz Pravilnika o dodjeli financijskih potpora za poticanje razvoja turizma u Gradu Zagrebu.

Najviši pojedinačni iznos potpore je 50.000,00 kuna.

Ako je iznos potpore naveden u prijavi niži od iznosa utvrđenog u skladu s gore navedenim kriterijima, podnositelju prijave dodijelit će se iznos koji je zatražen u prijavi.

Isti korisnik u jednoj kalendarskoj godini za više programa/projekata može ostvariti potporu do najviše 200.000,00 kuna.

Grad Zagreb sudjeluje u sufinanciranju predloženog programa/projekta najviše do 50% ukupno prijavljenih troškova u troškovniku.

Odobrene i dodijeljene potpore na temelju ovog natječaja smatraju se potporama male vrijednosti.

|  |
| --- |
| **VI. SADRŽAJ PRIJAVE ZA DODJELU POTPORA** |

Uz prijavu za dodjelu potpora prilaže se sljedeća dokumentacija:

* Prijava za dodjelu potpora programa/projekta -Obrazac 1 (ispunjen potpisan, ovjeren i u cijelosti popunjen isključivo na računalu),
* Proračun programa/projekta - Obrazac 2 (potpisan, ovjeren i u cijelosti popunjen isključivo na računalu),
* preslike ponuda/predračuna sukladno popunjenom troškovniku,
* potpisana Izjava o drugim izvorima financiranja,
* dokaz o pravnom statusu podnositelja prijave (preslika rješenja ili izvatka iz registra),
* popis zaposlenih osoba, njihovo zvanje, naziv radnog mjesta i sažetak opisa poslova,
* potvrda nadležne porezne uprave o nepostojanju duga prema državnom proračunu, original ne stariji od 30 dana od dana podnošenje prijave,
* potvrda trgovačkog društva Gradsko stambeno komunalno gospodarstvo d.o.o., Zagreb, Savska cesta 1, o nepostojanju duga prema Gradu Zagrebu, original ne stariji od 30 dana od dana podnošenja prijave,
* preslika ugovora o otvaranju žiro-računa ili preslika kartice žiro-računa te dokaz o IBAN transakcijskom računu,
* preslika obavijesti Državnog zavoda za statistiku o razvrstavanju poslovnog subjekta prema NKD,
* BON-2 ili SOL-2 original ne stariji od 30 dana od dana podnošenja prijave,
* potpisana Izjava o korištenim potporama male vrijednosti,
* potpisanu Izjavu o korištenim potporama male vrijednosti za povezane osobe,
* potpisani obrazac Skupna izjava.

Sve potrebne obrasce (Obrazac 1, Obrazac 2, Izjava o drugim izvorima financiranja, Popis zaposlenih osoba, Izjava o korištenim potporama male vrijednosti, Izjava o korištenim potporama male vrijednosti za povezane osobe, Skupna izjava) potrebno je preuzeti s web stranice Grada Zagreba ([www.zagreb.hr](http://www.zagreb.hr)), ispuniti elektronički putem, isprintati te dostaviti u papirnatome obliku s originalnim potpisom i pečatom podnositelja prijave.

Za sve dodatne informacije potrebno je poslati upit na e-mail adresu [turizam@zagreb.hr](mailto:turizam@zagreb.hr).

|  |
| --- |
| **VII. ROK I MJESTO PODNOŠENJA PRIJAVE** |

Natječaj će biti otvoren do iskorištenja sredstava, a najkasnije do 15. studenog 2017. godine.

Prijave se dostavljaju Povjerenstvu, putem Gradskog ureda za gospodarstvo, rad i poduzetništvo (u daljnjem tekstu: Ured), s naznakom **„Prijava za dodjelu financijskih potpora za poticanje razvoja turizma u Gradu Zagrebu - ne otvaraj“** i to:

poštom na adresu:

GRAD ZAGREB

GRADSKI URED ZA GOSPODARSTVO, RAD I PODUZETNIŠTVO

Trg Stjepana Radića 1, 10000 Zagreb

ili osobno:

U PISARNICI GRADSKE UPRAVE, Prizemlje

Trg Stjepana Radića 1, 10000 Zagreb

U slučaju nepotpune prijave Ured upućuje pisani poziv za dopunu. Podnositelj prijave je dužan dopuniti prijavu u roku 8 dana od dana primitka pisanog poziva za dopunu. Ukoliko u navedenom roku nije dostavljena tražena dokumentacija prijava će se smatrati nepotpunom.

Podnositelji prijava, onih što su nepotpune i nepravovremene, onih što ne ispunjavaju uvjete i onih što nisu podnesene na propisani način, bit će pisano obaviješteni o neuvrštavanju na prijedlog Liste korisnika o dodjeli potpora za poticanje razvoja turizma u Gradu Zagrebu (u daljnjem tekstu: Lista korisnika potpora).

|  |
| --- |
| **VII. ROK I NAČIN OBJAVE REZULTATA JAVNOG NATJEČAJA** |

Ured razmatra podnesene prijave s pripadajućom dokumentacijom te izrađuje izvješća o udovoljavanju uvjetima i kriterijima ovog Pravilnika. Izvješća s prijavom i pripadajućom dokumentacijom Ured dostavlja Povjerenstvu za dodjelu potpora za poticanje razvoja turizma u Gradu Zagrebu koje izrađuje prijedlog Liste korisnika potpora najkasnije u roku 60 dana od dana zaprimanja prijave.

Gradonačelnik zaključkom utvrđuje Listu korisnika potpora na temelju prijedloga Povjerenstva. Po utvrđivanju Liste korisnika potpora, Ured obavještava korisnika potpore o iznosu odobrene potpore.

Rezultati natječaja bit će objavljeni na web stranicama Grada Zagreba ([www.zagreb.hr](http://www.zagreb.hr)). Svi podnositelji prijave bit će obaviješteni o rezultatima Javnog natječaja u roku od 75 dana od dana prijave na natječaj.

|  |
| --- |
| **IX. SKLAPANJE UGOVORA** |

Potpore će se realizirati na temelju Ugovora o korištenju potpora što ga sklapaju Grad Zagreb i korisnik potpore.

Prilikom potpisivanja ugovora korisnik potpore dužan je radi osiguranja dostaviti bjanko zadužnicu (za dužnika i jamca platca) na propisani prvi veći iznos od iznosa odobrenih sredstava, solemniziranu od strane javnog bilježnika.

KLASA: 306-02/17-01/9

URBROJ: 251-03-02-17-2